**วันที่ 19 มีนาคม 2567**

**ตกทั่วพะเยา หลัง ‘ไชยา’ สั่ง “ทำฝนหลวง” ลดค่าฝุ่น รับ ครม.สัญจร**

นายไชยา พรหมา รัฐมนตรีช่วยว่าการกระทรวงเกษตรและสหกรณ์ สั่งการให้หน่วยปฏิบัติการฝนหลวง จ.แพร่ และหน่วยปฏิบัติการฝนหลวง จ.เชียงใหม่ ขึ้นบินปฏิบัติการทำฝนในภารกิจบรรเทาหมอกควันและสถานการณ์ฝุ่นละอองขนาดเล็ก (PM10 และ PM2.5) พื้นที่จังหวัดพะเยา แพร่ น่าน และภารกิจเติมน้ำต้นทุนให้เขื่อนสิริกิติ์ จ.อุตรดิตถ์ ทั้งช่วงเช้าและช่วงบ่ายของวันที่ 18 มี.ค. ที่ผ่านมา ทำให้พื้นที่ จ.แพร่ และ จ.พะเยา และจังหวัดใกล้เคียงมีฝนตกในหลายพื้นที่ทำให้ค่า PM2.5 ลดลง

รมช.ไชยา กล่าวว่า ตามทฤษฎี “ศาสตร์พระราชา” ของในหลวง ร.9 ที่มอบให้กับกรมฝนหลวงและการบินเกษตรในการช่วยเหลือพี่น้องประชาชน โดยใช้เทคนิคในการตัดแปลงสภาพอากาศ เพื่อลดปัญหาหมอกควันและฝุ่นละออง และภารกิจเติมน้ำในเขื่อน ช่วยเหลือพื้นที่แห้งแล้งให้กับเกษตรกร

ในวันนี้ (19 มี.ค. 67) หน่วยปฏิบัติการฝนหลวงจังหวัดแพร่ วางแผนบินปฏิบัติการฝนหลวงต่อเนื่อง เพื่อทำภารกิจบรรเทาหมอกควันและสถานการณ์ฝุ่นละอองขนาดเล็ก (PM10 และ PM2.5) บริเวณพื้นที่จังหวัดพะเยาและจังหวัดน่าน โดยเครื่องบิน CASA จำนวน 1 ลำ ใช้ สารสูตร 6 จำนวน 1,000 กก. บนความสูง 8,000 ฟุต บริเวณ อ.เชียงม่วน จ.พะเยา ซึ่งหลังจากขึ้นปฏิบัติการทำให้เช้าวันนี้มีฝนตก ที่บริเวณ อ.ดอกคำใต้ และอีกหลายพื้นทึ่ใน จ.พะเยา ก่อนการประชุม ครม.สัญจรครั้งที่ 3 ท้องฟ้ามืดครึ้ม อากาศเย็นสบาย ค่าฝุ่นละอองลดลง ซึ่งถือว่าปฏิบัติการฝนหลวงในครั้งนี้ ได้ผลเป็นที่น่าพอใจตามทฤษฏี “ศาสตร์พระราชา”